Hiwerika kwikariyari.
1.
Xɨa'ui, yuxaɨta puyuhayewaxɨ, kiekari meripaitɨ witsimɨ'anekai teɨteri warexeiyatɨ. 'Ukaratsi wiura hepaɨ pɨtiyuxexeiya, meripaitɨ mumariwekai yunaime nuiwarite watsata. Meripaitɨ wamaama mɨhɨkɨtɨkai. Hikɨri waɨriyarika ti'uximayatame pɨhɨkɨ wahetsiemieme. 
Tɨkakɨta kwinimieme tiutsuatɨ kaniukatariyarɨwani, 'ukaiya 'aurieyatsie kaniukakɨkani. Nixewitɨtɨma muwanaki'eriekai hikɨ pɨkahenɨtɨwa. Hamikumama yunaitɨ mekaniku'eirieni, me'eye'unietɨ pɨta mekanakɨne. 
Tixaɨtɨ karayeitɨarieka, tepɨa kaunariyarikɨ 'uwiwitɨarieka, Kura kanehanieni 'ateewa paitɨ. Hipame nuiwarite watsata meyuhayewakɨ, hikɨ 'uxipiya pɨkahekaxeiyawe. Yunaitɨ memiweiyakai mekanenuku'axe, pɨkaheixeiyari kemɨ'ane miparewieni. 
Kerutsareme huyeyarite 'utɨma 'umietɨ puhiweriyɨkɨ, nixewitɨri patsiekamekɨ 'ixɨararipa memuyukuxexeɨriwatsie pɨkaheta'axe. Kiekari kitenieyarite yuxaɨtame puyuhayewaxɨa: mawari wewiwamete meputi'aiwa, 'ukari 'ɨimarixi mekaneu'erietɨweni, mɨkɨ yunaitɨ 'atsiwimekɨ mekaniu'uwani. 
Memɨwaraye'uniekai metewa'aitɨatɨ mekanakɨne, kayuwatɨ mekaniu'uwani memɨwaraye'unie. Yawé kaniwaru'uximatɨani, waɨkawa 'axamemɨte'uyurikɨ. Waniwema mekanewitɨkieni 'ateewa paitɨ, memɨwaraye'unie hau'erietɨ mekaniwaruhapaximekaitɨni. 
Kerutsareme witsikemɨ'anekai naime witsikemɨtiyuxexeiyakai katineuyehɨani. Mana memɨte'aitakai maxatsi wahepaɨ mekani'aneni, 'ɨxa memɨwautɨwe hakewa meheikaxeiya. Mekaniyuta'unani mekayɨwawetɨri, memɨwaruweiya wahɨxie. 
Paye'eriwa Kerutsareme, kepauka yɨxaɨta nutuixietɨ 'amuyeikakai, meripaitɨ waɨkawa kemɨrexeiyakai pɨra'eriwa meripaitɨ mɨtipiinieyatɨkai. Kepauka memeye'unie hetsɨana memɨye'axɨa, nixewitɨ 'ana pɨkanua 'iparewienike. Memeye'unie mepixei kepauka matiwe, 'ana mɨkɨ mepi'atsekai me'inanaimatɨ. 
Kwinimieme 'axapɨtiuyuri Kerutsareme, 'ayumieme ka'itiyatɨ kanayani. Meripaitɨ 'aixɨa memɨte'ixeiyakai hikɨ mepi'uxiwe'erie, maweme memɨxeiyakɨ, 'ayumieme mɨkɨ putatsuaka, meta puyutewiya hɨxiena xɨka 'ixeiyamɨkɨni. 
Kemarieya kaniutatɨnire, 'atsipɨkareitimaitɨya 'arike hetsiena kemɨtiyɨnikekai. Kemɨratiwe pɨkatimaritɨa, kaniumawekaitɨni kemɨ'ane 'inɨtɨani. «Yawé, keneneuxeiya kenemɨtiuka'eniwa. Pɨnetsi'a'iwaxɨ mɨnetsi'aye'unie». 
Meye'unie naime pɨtiyukapiinitɨa naime mɨraye'atɨka Kerutsareme mɨrexeiyakai, meta mɨkɨ puwaruxei tukita kepauka memeutahaxɨa hipatɨ teɨteri Kakaɨyari memɨka'ayexeiya, 'ekɨ pemɨkawapitɨakai, muwa 'ateɨterima memɨwayutixexeɨriwatsie memeutahakeni. 
Yunaitɨ teɨterimama mekaniutitsuanani, meta mekaniku'uwani 'ikwai meheuwautɨkaitɨ, yupiinite mɨraye'atɨkakɨ mekatenipatani 'ikwaikɨ memayeyuyurinikɨ 'akuxi. «Yawé, neuxei keneu'a'ɨwiya kehepaɨ memɨnetenanaima». 
«Xeme huyeta xemuyekɨka, xekeneuyu'ɨwiya: ¿Kamɨtsɨ xekateyu'iyaritua nehetsiemieme? ¿Hakewa xewitɨ nehepaɨ 'aneme 'uximatɨarika pexeiya, Yawé 'uximatɨarika mɨnetsiyetuiri hepaɨ 'anekame? Yawé kepauka muyeha'a nehamatɨa, 'ikɨ 'uximatɨarika kaneyenɨ'ani nehetsiemieme. 
»Muyuawitsie Yawé tai kaneyenɨ'ani, mɨkɨ ne'umeyari 'ɨarime kaniutitaiya. Winiyari kaniukeni nehɨxie, hikɨ mɨpaɨ kanetiniukunuitɨani. Kaneniuku'eirieni yuheyemekɨ, tukarikɨ yanekatineumɨmɨkɨni. 
»'Axakenemutiuyuri pahete nehetsie yuku hepaɨ, Kakaɨyari katiniuyurieni mɨnetsi'utitɨtɨa. Nekɨipitɨa kanenakatɨtɨani, 'ariri kɨmana nekani'uxeni. Kaneniyetuani 'iya teɨteri wahetsɨa kemɨ'ane nemɨkawakema nemɨwatanewieni wahetsɨa. 
»Nekiekaritsie Yawé nekuyaxima yunaime pɨkawaruparewi, hipame pɨta kuyaxi kaniwarukuxeɨrieni memɨnetsitamienikɨ, meta netɨɨriyama memɨwarakuxɨtɨanikɨ. Yawé kanitapɨna yukiekari minaki'erie 'ɨimari Kura niweya, kaxie kemɨtipɨnarɨwa winu mayanikɨ hepaɨ. 
»'Ikɨ naitɨ pɨnetsitsuaritɨa, hiwerikakɨ nepɨkaheuniereri. Xewitɨ 'ahurawa pɨka'uyeika mɨnetsinɨtɨanikɨ, meta mɨnetsituikakɨ. Neniwema mekaneutaxɨriexɨani mɨtatsi'aye'unie mɨtatsi'a'iwaxɨkɨ». 
Tsiyuni pahiwa parewiya ha'iwawatɨ, peru pumawe xewitɨ minɨtɨanikɨ. Yawé mɨpaɨ tiuta'aitaku Kakuwu 'aurie mematetɨkatei hikɨ mepeye'unie, hikɨ Kerutsareme kanihɨkɨtɨni xatsi xeikɨa meta mɨka'itiya. 
«Yawé heitserie kanexeiyani, peru ne 'aitsikateyatsie yanepɨkatikatɨa. Xekeneu'enana, xeme hikɨ teɨteri, kenemɨtiuka'eniwa xekeneuyu'ɨwiya. Mekanehapanieni 'ateewa paitɨ nehetsɨa miemete temari meta 'ɨimarixi. 
»Meripaitɨ nemɨwanaki'eriekai nekaniwarutahɨawe, peru mɨkɨ mekaneniuku'eirieni. Mawari wewiwamete meta 'ukirawetsixi nehetsɨa miemete yunaitɨ kiekaritsie mekaniukwini, 'ikwai mekuwautɨwetɨ, 'akuxi memayeyuyurinikɨ. 
»Yawé, keneneuxeiya nepɨtiuka'eniwa. 'Ari nepi'enie nepɨmɨxime. Ne'iyari pɨkayumaiwe, kwinimieme nemɨkaheu'enakaikɨ. Netɨɨriyama mekaniukwi'iwa takwa, 'upaitɨta mɨɨya xeikɨa kanixuaweni. 
»Teɨteri netsuari mekani'enieka, xewitɨ kaniumaweni mɨnetsinɨtɨani. Yunaitɨ memɨnetsi'aye'unie mekatenimaika kenemɨtiuka'eniwa, mekaniyutemamawieka nehetsie kepemɨtiuyurikɨ. 'Ari kenanɨ'a 'uximatɨarika kepemutayɨ, mɨkɨta mɨpaɨ memɨte'uka'eniwanikɨ ne kenemɨtiuka'eniwa. 
»'Ahetsɨa paitɨ keheye'ani tita ke'axamemɨte'uyuri. Kepemɨnetiupitɨa 'uximatɨarika ke'axanemɨtiuyurikɨ, mɨkɨta mɨpaɨ ketiniwarupitɨa. 'Ari pɨmɨire kenemɨtiutatsuaka, meta ne'iyari 'ari pɨkɨmɨmɨkɨ». 
