Keremiyaxi.
31.
Yawé mɨpaɨ kanaineni: «'Iya tukaritsie, 'Ixaheri tɨɨriyamama Wakakaɨyari nepɨhɨkɨtɨni mɨkɨta neteɨterima mepɨhɨkɨtɨni». 
Yawé mɨpaɨ kanaineni: «Teɨteri memuyuti'awietaxɨ tiyukwitɨnekaku, makumawetsie 'aixɨa 'iyari mekateniuyaxe, 'Ixaheri kepauka 'uxipiya mukuwaunekaitsie». 
Mɨixa wiyari panuyemie kepauka Yawé mɨpaɨ mɨnetiutahɨawixɨ: «Hawaikɨ kaheu'akamekɨ nepɨmetsinaki'erie, 'ayumieme 'aixɨa 'anemekɨ nepɨxe'ɨwiya, 
'Ɨimari 'ixaheri mieme. Hekwamekɨ nekamenanukuketɨamɨkɨ, puyuri, tawari petɨrɨkaɨyetɨ pepayani. Hekwamekɨ tepu 'etsimɨyeyeu xekaniti'ɨikuni temawierikakɨ xekatenikaneikuni. 
Tawari kaxie xekanika'ekuni Tsamariya hɨriyaritsie, kemɨ'ane memika'eni meyutemamawietɨ mepikwaka. 
Tukari kanaye'amɨkɨ kepauka tehɨwemete memɨtihiwa 'Epɨrahini hɨriyaritsie: “Xekenatihuni, Tsiyuni paitɨ tepanutikɨne, Yawé hɨrieyatsie takakaɨyari”». 
Yawé mɨpaɨ kanaineni: «Xekeneutikwikani xeyutemamawietɨ Kakuwu hetsiemieme, temawierikakɨ xekeneutihiwani nuiwarite 'aixɨa memɨ'itɨarie wahetsiemieme. Nɨawarika kwi xekeneu'enitsitɨa mɨpaɨ xe'utiyuatɨ: “Yawé, 'ateɨterima keniwarutawikweitsitɨa, 'Ixaheri hetsie memuyuhayewaxɨ keniwarutawikweitsitɨa”. 
Ne tayeta kiekari mukumatsie nekanixe'ayewitɨmɨkɨ, nekanixekuxeɨrimɨkɨ tsepa hakewa paitɨ xeme'uwa. Yumɨiretɨ mekani'axɨakuni. Xehamatɨa mekani'axɨakuni memɨkaheuneniere meta memuhurietɨka, memayehukatɨka meta memɨniwetɨka. 
Xe'utitsuatɨ xekani'axɨakuni, nexenɨtɨatɨ nekanixe'ayewitɨmɨkɨ. Hakewa haa mauyehane mana nekanixe'atɨamɨkɨ huyeta 'uwerikaku xemɨkahekaxɨrienikɨ. Ne 'Ixaheri paapaya nepɨhɨkɨ, neniwe 'Epɨrahini mexɨakame pɨhɨkɨ. 
»Nuiwarite, Yawé niukieya xekeneu'eni, meta xekenekuxatani haramara tetsita meteewatsie paitɨ: “Kemɨ'ane 'Ixaheritsixi mɨwareutaweiyaxɨa, mɨkɨ kaniwakuxeɨrimɨkɨ, muxatsi wahɨweme hepaɨ nekatiniwa'ɨwiyamɨkɨ”. 
Yawé 'Ixaheritsixi puwarutawikweitsitɨa, memɨtɨrɨkawi wahetsɨa kaniwarayewitɨni. 
Mekani'axɨakuni Tsiyuni hɨriyari 'amanutitewitsie paitɨ mekanitakwikakuni, Yawé witsimɨtiuka'iyarikɨ mepuyutemamawieka: nepɨtixeyetuirieni tɨriku, kaxie winuyari mɨhekwa meta hatseiti, muxatsi waniwema meta wakaitsixi. 'Iteɨri 'aixɨa mɨreukuhatuiyarie hepaɨ xekani'anekuni, tawariri xeweraranitɨ xepɨkahakɨne. 
Hikɨ 'ana 'ɨimarixi temawierikakɨ mepɨtekaneini, temari meta 'ukirawetsixi yunaitɨ. Wakukuiniya temawierika nekanayeitɨamɨkɨ meta nekaniwanɨtɨamɨkɨ, kememɨte'uka'eniwa temawierika nekanayeitɨamɨkɨ. 
Mawari wewiwamete memɨtekwaka waɨkawa mepɨtehexeiyani, meta 'aixɨa mekateniu'uwakuni neteɨterima», Yawé mɨpaɨ kanaineni. 
Yawé mɨpaɨ kanaineni: «Xamatsie paitɨ hiwari pa'eniɨriɨkɨ, tsuari meta hiwerika. Xakeri kanetaineni, yuniwema 'ukitsi wahekɨ hetatsɨatɨ meta mɨkɨ kapɨyɨnɨtɨarinɨa, niwemamari 'ukitsi memɨka'u'uwakɨ». 
Yawé mɨpaɨ kanaineni: «Ketineuhayewa pe'utatsɨatɨ, 'a'ukai kena'itiexɨa, kepemɨtiuka'eniwakɨ mɨkɨkɨ pepɨrakapitɨarieni: 'aniwema 'ukitsi kiekari muwaraye'unietsie mekanayekɨnikuni —Yawé mɨpaɨ kanaineni—. 
Tita pemɨtitakwewie pepɨkahetɨtɨmaiyani: 'aniwema 'ukitsi yukiekaritsie mekani'axɨakuni —Yawé mɨpaɨ kanaineni—. 
»Nekani'enieniri 'Epɨrahini kiekatari wahiwerika: “Tepɨtekwinitɨarie tuuru mɨkamaxiu hepaɨ, hikɨ yatepɨteha'eriwa pemɨtatsitimaxiutakɨ. Ketane'atɨa, 'aixɨa ketaneuyuri, 'ekɨtsɨ, takakaɨyari, Yawé pekanihɨkɨtɨni. 
Tame tepumatsi'uku'eiriekai, peru tepaye'eri, mɨpaɨ teteheyutimaika tatawitsie tepeuyuhutsunakai. Tepeuyutetewiya tixaɨtɨ tepɨkatehayuyeitɨa temariyari ketemɨte'utewinɨarie mɨtimɨirekɨ”. 
»'Epɨrahini tewiyari neniwe 'uki neminaki'erie pɨhɨkɨ. 'Ikɨ neniwe 'uki kanihɨkɨtɨni waɨkawa neminaki'erie. Kepauka nemɨtikwinitɨa, nepeye'eriwa ne'inaki'erietɨ. Mɨkɨ hetsiemieme waɨkawa nepɨne'iyaritɨa, mɨkɨ waɨkawamekɨ nepeunenimaya —Yawé mɨpaɨ kanaineni—. 
»'Ahuyeta 'inɨari keneuyewɨtɨaxɨa, peha'inɨaritatɨ hakewa pemeuyetɨa, huyeta 'aixɨa ketineyɨ'ɨwiya. 'Ixaheri 'ɨimari kenenua, kenakunua tawari 'akiekaritsie. 
¿Kepaukake pepɨtihayewa pekuyeikatɨ, neniwe 'uka yapemɨkatikamie? Yawé tihekwame katininetɨamɨkɨ 'ena kwiepa, 'ukaratsi yukɨna hetsɨa kaninuamɨkɨ». 
Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: «Kepauka ne 'aixɨa pe'itɨariekame nemɨmatsi'ayeitɨani, Kura kwieyaritsie meta kiekariteyaritsie mɨpaɨ mekaniutiyuanekuni: »“Hɨri mɨpatsie, heitserie mexeiya kie: Yawé kexe'ɨwiyani”. 
Mana 'axeikɨa mekanititekuni Kura meta kiekariteyari, yunaitɨ 'etsamete meta muxatsi wahɨwemete. 
Mɨyeharimɨne nekaniharitɨamɨkɨ meta mɨyehakamɨne nekatinimimɨkɨ». 
'Ana nekananutaniere, meta nehɨxite nekananutayepiexɨani. Witsiti'anemeri netiuheinɨka. 
Yawé mɨpaɨ kanaineni: «Tukari kanaye'amɨkɨ, teɨteri waniwema meta tewaxi waniwema nekaniwaka'emɨkɨ, 'Ixaheri meta Kura kwieyaritsie nekaniwatamɨiriyamɨkɨ. 
Mɨpaɨ kenemɨtiwata'ɨwiya nemɨwaka'unakɨ meta kenemɨtiwarakumaweriya, 'uximatɨarika newapitɨatɨ, yaxeikɨata nemɨwaranuku'uitɨanikɨ meta nemuwaranukayatsakɨ nepɨyɨwe —Yawé mɨpaɨ kanaineni—. 
'Iya tukaritsie mɨpaɨ pɨkatitaniukieni: »“Wapaapama kaxie takari matsina meputikwai, waniwemata 'ukitsi watamete pɨkɨitsietɨka”. 
'Apɨtata, kemɨ'ane kaxie hatsiname mɨtikwani tameteya kanikɨitsiexɨamɨkɨ, tatsɨaritɨtɨ yuxexuitɨ ke'axamemɨte'uyurikɨ mekanikwikuni». 
Yawé mɨpaɨ kanaineni: «Tukari kanaye'amɨkɨ, tɨratu hekwame nemɨwewienitsie 'ixaheri teɨteriyari meta Kura xiɨyarimama wahamatɨa. 
Tɨratu kenemɨtiuwewi wa'ukiyarima wahamatɨa mɨpaɨ pɨka'aneni, kepauka 'Ekipitu nemɨwarayewitɨ mɨkɨ yamepɨkatekakɨ, tsepa ne wakɨna nemɨhɨkɨtɨkai —Yawé mɨpaɨ kanaineni—. 
»'Ikɨ tɨratu kanihɨkɨtɨni 'iya tukari 'anuyeyayu nemɨwawewirieni 'ixaheri teɨteriyari —Yawé mɨpaɨ kanaineni—: Wa'eriwametsie ne'inɨari niukiyari nepɨwapitɨani meta wa'iyaritsie nekanika'utɨamɨkɨ. Ne wakakaɨyari nekanihɨkɨtɨkamɨkɨ mɨkɨta neteɨterima mepɨhɨkɨtɨni. 
Pɨkayɨweniri xewitɨ yuhepaɨ tewi mɨti'ɨkitɨakakɨ meta yu'iwa mɨpaɨ haitɨ: “Yawé kenemateni”, karikɨ yunaitɨ, 'etsimemuyumate paitɨ meta 'amemuyumate mekanenetimaikuni —Yawé mɨpaɨ kanaineni—. Ne ke'axamemɨte'uyurikɨ nekatiniwareuyehɨwiriemɨkɨ, hatsuakuri nepɨkahaye'erieni». 
Yawé mɨpaɨ kanaineni, Yawé Naimekɨmɨtɨrɨkaɨye pɨtitewa, kemɨ'ane tau mɨtatsiyetuirie tukarikɨ mɨkɨxenikɨ, metseri meta xurawetsixi, tɨkarikɨ memɨhekɨariwiekakɨ, meta haramara muwatayuitɨwa hamewarieya mutatɨrarɨkanikɨ: 
«Xɨka 'ikɨ 'inɨarikɨ mekatehaye'atɨaka —Yawé mɨpaɨ kanaineni—, hikɨ 'ana 'Ixaheri xiɨyarimama tawariri hatsuaku nenuiwarima mepɨkahɨkɨtɨni». 
Yawé mɨpaɨ kanaineni: «Xɨka muyuawi kemeutitewa yu'inɨatsinɨakake, meta kwie tsutɨmeyari yuxeiyanɨakake, hikɨ ne 'Ixaheri nuiwarieya nepuwaruku'eirienike naimekɨ ke'axamemɨte'uyurikɨ. —Yawé mɨpaɨ kanaineni—. 
Yawé mɨpaɨ kanaineni: «Tukari kanaye'amɨkɨ Yawé kiekarieya manukuketɨarienikɨ, tuxiyu Kananeri manuwe tsutɨarietɨ kitenie 'Itsikina mɨtitewatsie paitɨ ye'atɨkaitɨ. 
Kaunari ti'inɨnɨatame heitserie kanihaniemɨkɨ, mana Karewi hɨriyaritsie paitɨ, Kuha paitɨ kanititunimɨkɨ. 
Naitɨ mayeweri hakewa mɨkite memeukaxɨriwa meta naxi, naitɨ kwietsanari, Kiruni 'akiyaritsie paitɨ meta kawayutsixi wakitenieyaritsie, mutatsikuri tau manatineika hepatsie, mɨkɨ kanipatsiekamɨkɨ Yawé hetsiemieme. Hatsuakuri kiekari pɨkahahunarieni meta pɨkaka'unarieni». 
