Kitsariyaxi.
9.
Mɨyatɨtɨ, tawarita 'etɨriya pɨkatixuawere kemɨ'ane mu'uximatɨariekai hetsiemieme. Meripaitɨ Kakaɨyari Tsawuruni kwieyari tixaɨtɨ pɨkarayeitɨa meta Nepɨtahari kwieyari, matsi 'uxa'atɨni Karereya hetsiemieme 'aixɨa katinaniuwamɨkɨ, memɨkahuriyutsixi wakwieyaritsie, haramara huyeyaritsie, Kurutani 'anutaɨye hetsie. 
Teɨteri yuwipa memu'uwakai hekɨariya mariweme mekaniuxeiya, kemɨ'ane yɨriya 'a'ayetsuime hetsie memu'uwakai hekɨariya kaniwaruhekɨariwiya. 
'Ekɨ nuiwari muwerenikɨ yapepɨtiuyuri, waɨkawa temawierika pepɨwarupitɨa. Mɨkɨ 'ahɨxie mepuyutemamawie kepauka memuka'itsana hepaɨ, kepauka mete'a'iwaka piinitɨarika memɨteyutapitɨwa hepaɨ. 
Yemekɨ 'ekɨ pepitamuraxɨ, Mariyani kemɨra'iwarie hepaɨ, wayuku kemɨtiwa'aitɨakai waɨriyarika, tepɨa kemɨrahete memanakatekakai, 'itsɨ ti'aitame waɨkawamekɨ kemɨtiwara'ikatɨakai. 
Naitɨ kakai kuyaxamieme 'imieritsata manɨkɨ, meta kamixate naitɨ xuriya mɨwetɨka taipa katineuwiwiyamɨkɨ, nerɨkwari kanitixɨtsitɨamɨkɨ. 
Matsi nunutsi tahetsɨa mutinuiwaxɨkɨ, 'uki xeime tekaniutuitɨarieni, tɨrɨkariya naiparieyatsie kanika'uxipimɨkɨ, meta 'ipaɨ katiniterɨwariemɨkɨ: 'Ɨxatsitame, mɨmariwe, Kakaɨyari mɨtɨrɨkaɨye, Yuheyemekɨ mɨtapaapa, Ti'aitame kayuwatɨ tiyupitɨwame. 
Kemɨti'aitanikɨ kanitamɨirimɨkɨ meta kayuwatɨ kemɨtiyupitɨwakɨ, meta mɨkɨ pɨka'uye'atɨyani. Rawiri 'uwenieyatsie 'akaitɨ katinita'aitamɨkɨ meta hakewa mɨre'aitakaitsie, 'amuwenikɨ meta mituikanikɨ heitseriemekɨ meta kemɨreuyewetse hikɨ meta yuheyemekɨ. 'Ikɨ yakatinaye'atɨamɨkɨ Yawé Naimekɨmɨtɨrɨkaɨye 'ɨtetsarikaya. 
Yawé yuniuki kaneyenɨ'ani, Kakuwu hepaɨtsita kaneiyenɨ'ani, 'Ixaheri hetsie kaniukaweni. 
'Ikɨ hepaɨtsita yunaitɨ teɨteri mepɨtehetimamateke ―'Epɨrahini meta Tsamariya kiekatari―, yunaitɨ meyuti'ɨretɨ mɨpaɨ memutiyuane meta yu'iyaritsie meyɨwaweme meyu'erietɨ: 
«Xɨka xɨnariya 'uka'une, tetexi xitekietɨkaimekɨ tekanitawewiekuni, xɨka piní pikaxiyari 'anuyexɨrieni, kariuxa pikaxiyarikɨ tekanenukahekwatɨakuni». 
Peru Yawé matsi kaniwatɨrɨkariyamɨkɨ Xetsini memaye'unie, memeye'unie kaniwarukuyuitɨani. 
Tsiriyutsixi tau makayuyuipike hepatsie kiekatari, meta piritsiteutsixi tau manatineika hepatsie kiekatari 'Ixaheri mekaniutakwani xeikwaiyarikɨ. Tsepanetɨ 'ikɨ naitɨ mɨyamɨtiɨyɨ, Kakaɨyari haxɨaya pukaheunuawe, matsi 'akuxi yumamá kanitatseratɨkani. 
Peru teɨteri mɨpaɨ mepɨkatehetimaiwawe kemɨ'ane mɨyɨane mɨtiwakwinitɨa, Yawé Naimekɨmɨtɨrɨkaɨye mepɨkatiwauwawe. 
'Ayumieme xeitukaritsie Yawé 'Ixaheri mu'uya kananutixitemɨkɨ meta kwaxieya, takɨ meta haka. 
'Ukirawetsixi mu'u mekanihɨkɨtɨni meta teɨteri waɨkawa memauka'u mepɨhɨkɨ. Kakaɨyari niukametemama kwaxi mekanihɨkɨtɨni, te'ɨkitamete memɨte'itawa. 
Kemɨ'ane 'ikɨ kiekari memuwitɨxime mepeiyehɨa, kemɨ'ane memuwitɨkiexime mepɨ'iyɨrie. 
'Ayumieme Ti'aitame temari 'aixɨari pɨkatiwaxeiya, nutuite meta wiuraxi pɨkawatinenimayata, mɨkɨ yunaitɨ 'axamemɨteyuruwametekɨ, wateni 'axamɨti'anene pɨtikuxata. Tsepanetɨ 'ikɨ naitɨ mɨyamɨtiɨyɨ, Kakaɨyari haxɨaya pukaheunuawe, matsi 'akuxi yumamá kanitatseratɨkani. 
'Axamɨti'ane tai hepaɨ panutitetere 'ɨtsi meta xuya mɨtixɨxɨtsitɨwa, meta kɨyexi 'amayetsuye mɨtaiyawe hikɨ panutiyeika teɨka hepaɨ, kɨtsi 'a'utewime hetsie. 
Yawé Naimekɨmɨtɨrɨkaɨye haxɨayakɨ kwie taikɨ kananutataimɨkɨ. Teɨteri mɨtitaiwawe mepakɨne: 'Ana nixewitɨ yu'iwa pɨkatinenimayata. 
Hipatɨ tita watserieta mɨtitipika mepɨtetikwani, matsi yaxeikɨa mepɨteheuhaakakwikuni, hipatɨta tita wa'utata mɨtitipika mepɨtetikwani, peru yaxeikɨa mepɨkatihuxani. Yuniwema mekaniwatikwaikuni. 
Manatsexi 'Epɨrahini kanitakwaimɨkɨ, meta 'Epɨrahini Manatsexi kanitakwaimɨkɨ, mɨkɨ meyunɨtɨ yuhutatɨ Kura mekanitamiekuni. Tsepanetɨ 'ikɨ naitɨ mɨyamɨtiɨyɨ, Kakaɨyari haxɨaya pukaheunuawe, matsi 'akuxi yumamá kanitatseratɨkani. 
