Hiwerika.
4.
Huru 'ari pɨka'utixawatɨre. Huru 'aixɨamɨ'ane putayɨrixɨ puyutakwitama. Tetexi mɨpatsietɨka kwinimieme mɨraye'atɨka tukita timieme kaye'utɨma katineutiteni. 
Tsiyuni kiekatari, meripaitɨ mepɨtehaye'akai huru kemɨraye'axe, hikɨri haxu xariteyari hepaɨ mepɨtexeiyarie, 'iwewame nenikamɨti'ane mitiwewi. 
Yeutari memayu'eririya yutsitsi mepɨyexata yuniwema mepɨwatsitsitɨa, peru 'ukari Kerutsaremetari mepɨka'u'iyari. Yuniwema mepɨwata'e'eiriwa 'aruxi 'amemɨnene makumawetsie memu'uwa wahepaɨ. 
Tɨɨri yemekɨ waɨkawamekɨ mepeuhariku, waneni 'ari puwawaki. Paa tɨɨri mekaniku'iwawani, peru neuxei nixewitɨ pɨkawamimɨkɨ. 
Kemɨ'ane meripaitɨ memɨte'utikwa'akai witsiti'anekame hikɨ mekanikwiximeni haakakɨ kaye'utɨma. Meripaitɨ witsimemɨte'ukemarikai mɨyɨtsikimaɨyekɨ hikɨ xatsitsata mekanikurupetɨweni. 
Ke'axamemɨte'uyuri Tsurumatari matsi kwinimieme 'axamepɨte'uyuri Kerutsareme kiekatari, yapauka kaniuka'unarieni, nixewitɨ pɨka'iparewi. 
Kwinimieme matsi mepɨtetuxakai mana te'aitamete 'ɨwi hepaɨ, meta retsi hepaɨ, wawaiyari yemekɨ pɨtataɨrawikai, Tete mɨraye'axe mutimerɨka hepaɨ mepɨteyuxexeiyakai. 
Peru hikɨ kwinimieme mepɨteheutɨtɨni keyuri yɨxari, nixewitɨ pɨkawamate kaye'utɨa. Yuwaiyaritsie kwinimieme mekateniwawakini kɨye hepaɨ, wa'umeyaritetsie kaniuwerixɨani. 
'Aixɨa mekani'itɨarieka kemɨ'ane memukwi'iwaxɨ 'ixiparakɨ, keyuri haakakɨ memukwi. Haaka wara'iwakaku mekanitakukuweni, karikɨ mɨtiumawekɨ 'ikwaxite 'ɨtsita timieme. 
'Ukarawetsixi 'aixɨa memɨte'u'iyarikai, yumamá mekaniuhɨniri yuniwematɨme mekaniwaruka'etsa. Yuniwema wahekɨ mekatenikwakaitɨni, kepauka Kerutsareme muka'unarietsie. 
Yawé yuhaxɨa kaniutatuani, yuhaxɨa mɨtiyukukuine kananayetuani. Tsiyuni taikɨ kaniutataiya meta kanitaxɨtsitɨani tsutɨmeyari naime. 
Mɨpaɨ mepɨkateha'eriwakai naitsarie te'aitamete, meta yunaitɨ teɨteri naitsarie kiekatari, kename Kerutsareme memaye'unie kiteniena meheutahaxɨanikekai. 
Peru mɨpaɨ katiniɨyɨni. Kakaɨyari niukametemama 'axamete'uyurieku. Mawari wewiwamete 'axamete'uyurieku. Teɨteri 'axamekateyuriekame memɨwarukwikɨ kiekaritsie kaye'utɨma. 
Yumamatetsie meheuxuxuretɨ, kaye 'utɨma mekaniu'uwani memɨkaheuneniere wahepaɨ meyɨatɨ. Xewitɨtɨma pɨkayuwaɨriya muwamayɨanikɨ tsikeretɨma wa'ixurikitsie. 
Teɨteri mɨpaɨ mekateniwaruhiwiwani: «'Ena xepɨka'u'uwani, xemɨka'itiya. Xekeneuhuni. Xekeneuhuni. Xepɨkatatsikumaɨwani tame». Hipame nuiwarite watsata mɨpaɨ mekatenikɨhɨawarɨwani: «Ku'uwamete mekanihɨkɨtɨni, memuyu'unaxɨaxime. Mepɨkayɨwawe 'ena memu'uwani yuheyemekɨ». 
Yawé tɨtɨ katiniuyurieni muwareutaxɨriexɨa, hikɨri pɨkayu'iyaritɨa wahetsiemieme. Mawari wewiwamete mamariwawemete mepɨkaxatsiwa meta 'ukirawetsixi mepɨkanenimayatsieri. 
'Imatɨrieka, tahɨxite pɨtitɨximeri teta'ikwewatɨ yakɨxeikɨa xewitɨ tatsiparewienike te'erietɨ. Tuxiyutsie paitɨ tetanenieretɨ tekanita'ikwewani hipatɨ teɨteri memɨtatsitawikweitsitɨanikɨ. 
'Etsiwa temuku'uwatsie tepuhupierie, kaye 'utɨma temɨye'uwani pɨkayɨweri. Ta'imatɨrieka tukariyari kanehuraniri, 'ariri kanaye'ani, tatukari naitɨ pɨ'inɨatsie. 
Memɨtatsi'aye'unie matsi kwinimieme mepayɨwawekai keyuri kwixɨtsi muyuawitsie miemete, hɨritsie mepɨtatsi'uweiyatɨkɨkakai, makumawetsieta mekataniuhupieni. 
Meta kaniuwiyarieni ti'aitame Yawé menayexei, mɨkɨ hetsie tetewiyatɨ temu'uwakai. Mɨkɨ pɨhɨkɨtɨkai hetsiena mieme mɨpaɨ temutiyuanekai: Mɨkɨ 'etɨriyayatɨa te'u'uwatɨ nuiwarite watsata tepu'uwani. 
Kene'atemawieka meta keneutanaweni, 'Erumi kiekariyari, 'Utsi kwieyaritsie, 'uka ti'aitame hepaɨ pemɨtika. Peru 'arike 'ikɨ tekɨxita 'ekɨta pepanu'ieni, hikɨ 'ana pepɨtitaweni meta pemawetɨ pepayani. 
Tsiyuni witsipemɨti'ɨimarikai, kanaye'atɨarieni kepemɨtikwinitɨarienikekai, Kakaɨyari tawariri xeime kwieyaritsie pɨkamatsi'anɨnɨ'ani. Peru 'ekɨ, mɨmariwe 'Erumi kiekariyari, kamani'uximatɨamɨkɨ ke'axapemɨtiuyurikɨ meta naime ke'axapemɨtiuyuri katinitahekɨatamɨkɨ. 
