Keremiyaxi.
23.
«Xɨa'ui muxatsi wahɨwemete memɨteyuka'una meta nemuxatsi memɨtehatikwa'atsie yeuta pɨta memuwatanɨ'awa», Yawé mɨpaɨ kanaineni. 
'Ayumieme Yawé mɨpaɨ kanaineni, 'Ixaheri Kakaɨyarieya, teɨteri memɨhɨritɨarie wahetsiemieme: «Xeme neteɨterima xepɨwareutaxɨriexɨa, xepɨwareutaweiyaxɨa yemekɨ xepɨkawa'ɨwiya. 'Ayumieme, ne nekatinixekwinitɨamɨkɨ 'axakexemɨte'uyurikɨ —mɨpaɨ kanaineni Yawé—. 
Keyupaɨmetɨ memuyuhayewatɨwe neteɨterima nekaniwakuxeɨrimɨkɨ kemɨ'ane kwieyaritsie nemɨwareutanɨ'axɨa nekaniwarakunuitɨamɨkɨ wakwietsie, mematiwaweretsie memayutimɨiriyatsie. 
Muxatsi wahɨwemete wahetsiemieme nekaniwaranuka'uitɨamɨkɨ memɨwa'ɨwiyanikɨ, mekamamatɨ mekanakɨnikuni meka'utimariutsiwatɨ, nixewitɨ tɨma heuyewetɨ pɨkahayani —Yawé mɨpaɨ kanaineni—. 
Yawé mɨpaɨ kanaineni: «Tukari kanamieni, kepauka Rawiri nuiwarieyatsie xeime 'aixɨa tiuka'iyarime nemanukuketɨanikɨ, mɨkɨ katinita'aitamɨkɨ timaiwetɨ 'ikɨ kwieyaritsie, yakatiniyurienemɨkɨ tita mɨtiheitserie meta 'aixɨa mɨti'ane. 
Mɨkɨ tukaritsie Kura kwieyari kanitawikweitsitɨariemɨkɨ, 'ixaheritsixi yu'iyarikɨ mekaniu'uwakuni. 'Ipaɨ pɨtitaterɨwarieni: “Yawé tatsiwikweitsitɨwame pɨhɨkɨ”». 
Yawé mɨpaɨ kanaineni: «'Ayumieme, tukari paye'ani kepaukari mɨpaɨ memɨka'utiyuaneni: “Yawé ke'ayeyurini, 'ixaheritsixi muwarayewitɨ 'Ekipitu kwieyaritsie”, 
matsi pɨta: “Yawé ke'ayeyurini, 'ixaheritsixi mɨwarayewitɨ kiekari tayeta mukumatsie meta naitsarie kwieyaritsie kemɨtiwareutanɨ'axɨakai”. Hikɨ yukwieyaritsie metitetɨ mekanakɨnikuni». 
Kakaɨyari niukametemama wahetsiemieme: Ne'iyari pɨnetsi'ukukuine meta ne'umeyari pɨnetsitikukuine. Yawé hetsiemiemekɨ meta niukieya mɨpatsiekɨ, tawekame hepaɨ nepɨtinexexeiya, winu mitawaitɨa hepaɨ. 
'Axamemɨ'itɨariekɨ, kayu'ɨitama wahamatɨa memɨhitɨwe mepɨhɨne 'ikɨ kwieyaritsie, 'ikɨ kwieyari puyuhiwerie meta makumawetsie 'ɨxa putiwa. Kakaɨyari niukametemama 'axamepɨteyurie, yutɨrɨkariyakɨ tita mɨkatiheitseriekɨ mepɨteyurie. 
«Memɨka'itiyatɨka mepɨhɨkɨ Kakaɨyari niukametemama meta mawari wewiwamete: netukita 'urawa 'axakememɨte'uyuri nepɨtiukaxei —Yawé mɨpaɨ kanaineni—. 
»'Ayumieme wahuye haruanitɨ kanayeimɨkɨ, yɨwita meneukataimariekuni, mɨkɨtsie mekaneuyunixɨakuni». Yawé mɨpaɨ kanaineni: «Ne wahetsie 'uximatɨarika nekanikawiwimɨkɨ kepauka nemɨtiwaka'enitsitɨiya wiyari maye'anitsie. 
»Kwinimieme 'axati'aneme nepɨtixeiya Kakaɨyari niukametemama Tsamariyatari wahetsie: mekatenihekɨatani Wahari hetsiemieme, mɨpaɨ neteɨterima 'ixaheritsixi mekateniwareuyexɨrieni. 
Meta Kakaɨyari niukametemama Kerutsareme kiekatari 'axamɨti'ane wahetsie nepɨtixeiya: kayɨ'ɨitama wahamatɨa mepɨhitɨwe, mete'itawatɨ mepu'uwa, 'axateyuruwamete waheima mepunua, nixewitɨ pɨkatihayewawe 'axatiyurienetɨ. Mɨkɨ yunaitɨ Tsuruma hepaɨ mekani'aneni nehepaɨtsita, meta Kerutsaremetari Kumuxa hepaɨ mekani'aneni». 
'Ayumieme mɨpaɨ kanaineni Yawé Naimekɨmɨtɨrɨkaɨye Kakaɨyari niukametemama wahetsiemieme: «Ratsitsiwime memɨtetikwanikɨ yanekatiniyurimɨkɨ meta haa memanuharenikɨ 'uayemakame, Kakaɨyari niukametemama Kerutsareme kiekatari memɨte'utahɨniyaxɨkɨ 'axamɨti'ane 'ikɨ kwieyaritsie». 
Yawé mɨpaɨ kanaineni Naimekɨmɨtɨrɨkaɨye: «Kakaɨyari niukametemama kememutiyuane xepɨkawa'enieka, yakɨ xemɨtetakwewiekaku mepɨtexekuxaxatɨwa, kememɨte'unenierixɨ yakɨ mepɨtekuxata mɨpaɨ xeikɨa meteku'eriwatɨ, Yawé teta kahayeneku. 
Kemɨ'ane memɨnetsixani'erie mɨpaɨ mepɨtewakuxaxatɨwa kename 'aixɨa 'iyari me'u'uwani kename ne nehaine, kemɨ'ane yu'iyari mɨkaheu'ena memeu'enie mɨpaɨ mepɨtewakuxaxatɨwa kename 'axamɨti'ane wahetsie katinuani. 
Nixewitɨ mɨkɨ Yawé 'ɨxatsieya pɨka'eniwe. Nixewitɨ mɨkɨ niuki pɨkataxatɨariewe meta pɨkatahekɨatsitɨiyariewe. Nixewitɨ mɨkɨ yapɨkatikayeiwe meta niukieya pɨka'anu'eniwe. 
Yawé 'ekaya kanayeyani waɨkawa ha'atɨ, haikɨri tiyumemiwatɨ kanayeyani 'axamemɨte'u'iyari wahetsie mɨye'anikɨ. 
Yawé haxɨaya pɨkaheunuani kepaukake 'aixɨa mɨtiyurieni naime 'iyarieya kemɨtiku'eriwa. 'Imatɨrieka tukaritsieke xekaneitimaitɨkɨnikuni hekɨakamekɨ. 
Ne mɨkɨ Kakaɨyari niukametemama nepɨkawarenɨ'a, peru mɨkɨ xeiya mekanenautsatɨkɨne, ne nepɨkawarutahɨawixɨ, peru mɨkɨ mekatenihekɨatani. 
Xɨka ne newaruta'uxatsitɨanike, neniuki mekanitaxatakekaitɨni neteɨterima wahetsɨa, huye 'aixɨa mɨ'anetsie mekaniwara'uitɨanikekaitɨni meta 'aixɨa meteyuriekame mekaniwarayeitɨanikekaitɨni. 
»¿Kamɨtsɨ hurawa Kakaɨyari xeikɨa netihɨkɨ? ¿'Ateewata Kakaɨyari nekatihɨkɨ? —Yawé mɨpaɨ kanaineni—. 
¿Kamɨtsɨ tewi tiyɨwe muyuti'awietakɨ hakewa nemɨkaheitaxeiyanikɨ? —Yawé mɨpaɨ kanaineni—. ¿Ne nekatihɨkɨ naitsarie muyuawi meta kwie nemɨhɨniya? —Yawé mɨpaɨ kanaineni—. 
»Kakaɨyari niukametemama nepuwa'enie kememutiyuane 'itarika mepɨnaki'erie yakɨ metexatakutɨ nehetsiemieme, mɨpaɨ mekaniutiyuaneni: “Nepɨtiuheinɨ, nepɨtiuheinɨ”. 
¿Kepaukake mepɨtehayewa 'itarika kwinie yuri mete'eririetɨ meta kwamanarikakɨ meteku'eriwatɨ? 
Yuheinɨtsika mekuxatatɨ neteɨterima memɨnetsihatɨmaiyakɨ mekaniutiyuaneni, watutsima kememɨnetehatɨmai Wahari mehayexeiyatɨ mehakɨneka. 
Kemɨ'ane Kakaɨyari niukameya mɨtiuheinɨ ke'itaxata, peru kemɨ'ane neniuki mɨ'enieni, ke'itaxata 'aixɨa 'anemekɨ. ¿Kerayexeiya kuxari 'ikú hamatɨa? —mɨpaɨ kanaineni Yawé—. 
Neniuki tai hepaɨ kani'aneni, meta titsuname hepaɨ tetexi mɨti'una —Yawé mɨpaɨ kanaineni—. 
»'Ayumieme ne Kakaɨyari niukamememama nepuwaraye'unie neniuki memɨnawatɨwekɨ yuxexuitɨ —Yawé mɨpaɨ kanaineni—. 
Ne Kakaɨyari niukametemama nepuwaraye'unie yuneni memɨtatua memeuniukɨkɨ xeikɨa memutiniuka —Yawé mɨpaɨ kanaineni—. 
Ne Kakaɨyari niukametemama nepɨwaraye'unie 'itarika heinɨtsiyarikɨ memɨtekuxata, meta kepauka memutekuxatatsie neteɨterima memeuyexɨrienikɨ xeikɨa memɨteyurie wa'itarikakɨ wa'ɨrikakɨ —Yawé mɨpaɨ kanaineni—. Ne nepɨkawarenɨ'awe meta tixaɨtɨ nepɨkatiwata'aitɨawe. Tixaɨtɨkɨ mepɨkateyunaki'erie 'ikɨ teɨteri wahetsiemieme —Yawé mɨpaɨ kanaineni—. 
»Xɨka 'ikɨ teɨteri, ya xewitɨ Kakaɨyari niukameya, yatɨni mawari wewiwame, xɨka mɨpaɨ mera'iwawiyani: “¿Ke'aneme Yawé niukieya pepɨtatsitaxatɨani?”, 'ekɨ mɨpaɨ pepɨtiwata'eiya: “¿Ke'aneme niuki xepɨxata?” Ne nepɨxeku'eirieni —Yawé kanaineni—. 
Xɨka xewitɨ Kakaɨyari niukameya, yatɨni xewitɨ mawari wewiwame, yatɨni xewitɨ tewi, mɨpaɨ haineni: “'Ikɨ Yawé niukieya kanihɨkɨtɨni”, ne mɨkɨ tewi nekatinika'enitsitɨamɨkɨ meta yunaime kiena kiekatari. 
Peuyewetse mɨpaɨ memɨteyɨkɨhɨawenikɨ yuhamikumatɨ meta yu'iwamatɨ: “¿Yawé ke'utayɨ?”, yatɨni “¿Yawé kehaine?” 
Peru tawari mɨpaɨ mepɨka'utiyuaneni: “Yawé niukieya”, karikɨ mɨkɨ xexuimekɨ niuki kemɨtikuxata yuniuki kaniyurienemɨkɨ, xeme xekanititunaxɨani Kakaɨyari mayeyuri niukieya, Yawé Naimekɨmɨtɨrɨkaɨye takakaɨyari. 
Mɨpaɨ petiniwakɨhɨawemɨkɨ Kakaɨyari niukametemama: “¿Yawé kexetiku'eiya? ¿Ketixehahɨawe?” 
Peru xeme xɨka mɨpaɨ xe'utiyuani: “Yawé niukieya”, 'ayumieme Yawé mɨpaɨ kanaineni: “Xeme mɨpaɨ xemutiyuakɨ: ‘Yawé niukieya’, mɨpaɨ xemɨka'utiyuanenikɨ nexeha'imaiyakakutɨtɨ. 
'Ayumieme hikɨ nekanixehatɨmaiyamɨkɨ nekanixetaxɨriexɨamɨkɨ nehɨxie xemɨka'u'uwanikɨ, 'ikɨ kiekari nemɨxeyetuiri meta xetutsima mame. 
Meta nekanixe'uximatɨamɨkɨ yuheyemekɨ xemuyuriyariekakɨ, meta xepuyutewiwiyani mɨkɨ hatsuaku pɨkahatɨmaiyarieni”». 
