Xuti.
1.
Merikɨtsɨ, meripaitɨ 'itsɨkate mete'aitakaku mɨkɨ kwieyaritsie, haakaxa kaniutaweni. Xewitɨ tewi Wereni kiekame Kura kwieyaritsie heyeyaka Muhawi kwieyaritsie peta'a, yɨ'ɨya meta yuniwema yuhutame warawitɨtɨ. 
Mɨkɨ 'uki 'Erimereki pɨtitewakai, 'ɨyayata Nuhemi pɨtitewakai, niwemamata Makiruni meta Kirihuni. Mɨkɨ yunaitɨ 'Epɨrata kiekatari mepɨhɨkɨtɨkai, Wereni kiekatari Kura kwieyaritsie. Kepauka Muhawi kwieyaritsie memeta'axɨa, mana mepɨyuhayewaxɨ. 
Matsi 'Erimereki kaniumɨni Nuhemi kɨnaya. Hikɨ mɨkɨ yuxaɨta kaniuyuhayewa yuniwema yuhutame wahamatɨa. 
Mɨkɨ yuhutatɨ mekaniutineneɨke 'ukarawetsixi muhawitsixi mekaniwarutiwitɨni. Xewitɨ 'Uripa pɨtitewakai, xewitɨta Xuti. Tamamata wiyari mana metitetɨ, 
hikɨ mɨkɨta mekaniukwini Makiruni meta Kirihuni. Nuhemi wiuratɨtɨ yuxaɨta puyuhayewaxɨ niwemama me'ukwiku. 
Hikɨ Yawé yuteɨterima hekwamekɨ kaniwaparewiekaitɨni tixuaweriyatɨ 'ikwaite. Hikɨ Nuhemi mɨpaɨ retimaika kaniyukuha'aritɨani yumu'e'ema waranuwitɨnike Muhawi yeyanike. 
Hikɨ kaneyani yumu'e'ema yuhutame warawitɨtɨ hakewa meripaitɨ mekienatɨkai. Yunaitɨ mekanekɨne huyeta, Kura kwieyaritsie haneme 'utɨa. 
Hikɨ Nuhemi mɨpaɨ katiniwarutahɨawe yumu'e'ema: ―Neuxei, yuxexuitɨ yukie xekeneutayeixɨa yumaamama wahetsɨa. Yawé 'aixɨa ketixexeiyani kexemɨtewanaki'eriekai memukwi, wahetsie kexemɨtewiyakai, yaxeikɨata kexemɨnetenaki'eriekai ne. 
Yawé waɨkawa kexeheparewieka hekwamekɨ 'aixɨa 'anemekɨ xemɨtiwikienikɨ. Hikɨ kaniwaruti'itseni. Perutsɨ mu'e'emama kwinimieme meyuhiwerietɨ meputitsuanakai 
mɨpaɨ me'utiyuatɨ: ―Hawaikɨ. Tame tepɨyehu 'ahamatɨa 'akiekaritsie. 
Nuhemi mɨpaɨ katiniwaruta'eiya: ―Neuxei neniwema, yukie xekenehu. ¿Titayarikuta nehamatɨa xetekɨniku? Tawariri nepɨkatiniweni memɨxetiwitɨnikɨ. 
Xekenehu yukie, neniwema. Xekeneuhuni. Neri nepɨ'ukaratsi nepɨtseɨye, tawariri nepɨkayɨwe nemɨtiwikienikɨ. Xɨka neyɨwenike, 'ikɨ tɨkaritsie nepɨtiwikienikeyu nemɨtiniwenikɨ, 
¿xemeta xeteyɨwawe xemɨwakwewienikɨ mewawerekaku? ¿Xeteyuwaɨriya xekawikietɨ xemɨyuhayewanikɨ wakɨmana? Hawaikɨ, neniwema. Waɨkawa matsi ne nepɨtiuka'eniwa kexeme. Yawé waɨkawa pɨnetsi'anayewaya. 
Tawarita matsi karima mekaniutihiwakaitɨni, kwi meyuheiwerietɨ. Hikɨ 'Uripa yumu'e kaniutateutɨani 'i'itseka. Peru Xuti hamatɨana puyuhayewaxɨ. 
Nuhemi mɨpaɨ kaniutayɨni: ―Neuxei, nemu'e. 'Awixi yukie petɨa, yukakaɨyarixi wahetsɨa. 'Ekɨta hepaɨna kenemie. 
Xuti mɨpaɨ katinita'eiya: ―Pepɨkanetsinɨ'aka nemɨyemiekɨ, 'axaɨta nemɨmatsiku'eirienikɨ. »Ne 'ahamatɨa nepɨyemie, hakewa pemetɨa. Hakewa pemekani, neta mana nepekani. 'Ateɨterima, neteɨterima mepɨhɨkɨtɨni. 'Akakaɨyari pɨnekakaɨyaritɨni. 
Hakewa pememɨni, manata ne nepemɨni, Mana nepekateukieni. Yawé kenetsihe'uximatɨani xɨka nemetsiheku'eirieni xɨka tixaɨtɨ kataretaxɨriexɨani, kamɨyatɨtɨ». 
Nuhemi 'uyɨ'ɨwiyaka yuheyemekɨ mɨyuwaɨriyakaikɨ Xuti 'enuweiyake, tawariri pɨka'ita'imaiyaxɨ. 
Hikɨ, yuhutatɨ 'ukarawetsixi mekanekɨne huyeta meheta'axɨanike Wereni paitɨ. Me'u'axɨaku, waɨkawa niuki kaniutixuawere wahepaɨtsita, naitsarie kiekaritsie. 'Ukarawetsixi mɨpaɨ mekateniyuku'iwawiyakaitɨni: ―¿'Ikɨ Nuhemi katihɨkɨ? 
Nuhemi mɨpaɨ katiniwarutahɨawe: ―Nuhemi xepɨkanete'uterɨwani. Marara pɨtari xekeneteneuterɨwani. Naimekɨmɨtɨrɨkaɨye nehatsiwime pɨnetsi'ayeitɨa. 
»Kepauka nemetɨa yemekɨ nepɨhɨnekai nepɨyɨwekai, matsi Yawé pɨnetsihakunuitɨa nexaɨtame, naime netiunawairieka. Titayari Nuhemi xenete'uterɨwani Yawé 'uximatɨarika netsi'upitɨaka, temawierika pɨnetsi'unawairi Naimekɨmɨtɨrɨkaɨye». 
Mɨpaɨ Nuhemi katininuani yukiekaritsie, Muhawi kwieyaritsie heyeyaka, yumu'e hawitɨtɨ Xuti Muhawi tewiyari. Kepauka memu'axɨa Wereni, tsewara 'itsanariyari putsutɨariekai. 
