Kitsariyaxi.
23.
Niuki Tiru hepaɨtsita mieme: Xekeneutitsuanani, kanuwate Taritsi miemete, xekii meti'unariekɨ meta haramara tetsita xemuwa'axetsie. Tsipɨre kwieyaritsie paitɨ mana paitɨ me'u'uwatɨ mekateniutamarieni. 
Kayuwatɨ xekeneumaka, haramara tetsita kiekatari, Tsiruni kiekatari tetuayamete, kanuwa nɨ'awamete waɨkawa metehexeiyame xemɨwarayeitɨa. 
Haa mɨmamariwawetsie Tsikuxi hatsiyari kananetɨarieni, Tiru kiekariyari waɨkawa mɨratuiya patɨa nuiwarite wahetsiemieme, Niru hatetsitayaritsie mutiuka'etsiwakai mɨkɨkɨ waɨkawa mepɨte'ana'iwakai. 
Tsiruni, keneyutewiyani, haramaratsie pemɨtiwiya, haramara mɨpaɨ kaniutayɨni: «Kemɨtiyukukuine niwenetɨ nepɨkatimate meta nepɨkaheyeniweya, tɨɨri nepɨkawareyewaweriya meta 'ukari nepɨkawareuta'ɨxatsitɨawe». 
Kepauka 'Ekipitu niuki mɨye'ani, Tiru hepaɨtsita metemarietɨ mekaniyutihiwerikuni. 
Taritsi xekeneuyekɨni, haramara tetsita kiekatari, xekeneutitsuanani. 
¿'Ikɨ xekiekari muyutemawie tihɨkɨ, kiekari meripaitɨ mieme, teɨterimama memeiwitɨ 'ateewa paitɨ mekuyaxeke? 
¿Kemɨ'ane mɨyaputayɨ Tiru hepaɨtsita, kiekari piinite raye'atɨkaime mɨtitiwewiwakai, tetuayametemama memanuyetei mepɨhɨkɨtɨkai, meta wahamatɨa memɨte'uximaya naitsarie kwiepa mepɨmatiwakai? 
Yawé Naimekɨmɨtɨrɨkaɨye hepaɨtsitana mɨpaɨ kaniutayɨkaitɨni kemɨ'ane kwinimieme mɨtiyuta'ɨre mɨka'unakɨ meta yunaime teɨteri memeuka'u kwiepa tixaɨtɨ mɨkatiwarayeitɨanikɨ. 
Taritsi niweya, Niru hepaɨ 'akwie keneuka'etsa, 'ari 'akanuwa muwaye'axekaitsie kaniukumaweni. 
Yawé haramaratsie yumamá kaneutatsera, meta te'aitamete kaniwarutiyɨyɨakitsitɨani, meta katiniuta'aita Kanani kiekariyari 'aixɨa mɨ'ane mɨka'unarienikɨ. 
Mɨkɨ mɨpaɨ kaniutayɨni: «'Ɨimari waɨriyarika 'ahamatɨa mɨtiukahitɨxɨ, Tsiruni niweya: tawarita peyutemawietɨ pepɨkahayani. »Kenanukukeka, Tsipɨre paitɨ 'anutaɨye kenanuye'a, peru yaxeikɨa mana 'aixɨa 'anemekɨ pepɨkatayerɨni». 
Karireutsixi wakwie keneuxeiya. Mɨkɨ teɨteriyari mekaniumaweniri. 'Atsiriya makumawetsie yeutari memayu'awieta wakie pɨta kanayeitɨani. Makeme me'utawewieka wakurarutsie mekaneukatsunaxɨani, wakii 'aixɨa mɨ'anenekai mekaniuti'una, naime 'u'unime mekaniuhayewa. 
Kanuwate Taritsi mieme, xekeneutitsuanani, xekiekari 'aixɨa mɨ'ane muka'unariekɨ. 
'Iya tukaritsie Tiru kanatɨmaiyariemɨkɨ haika tewiyari heimana tamamata wiyari, ti'aitame kemɨreutetere 'ayenieretɨ. Peru mɨkɨ wiyari tixɨyu, kemanɨyɨne 'uka tuminikɨ muyuwitɨnɨa kwikariyari mɨpaɨ katiniyurimɨkɨ Tiru kiekariyari: 
«'Ekɨ, 'uka tuminikɨ pemuyuwitɨnɨa, 'aripa keneutikweka kiekari warita kenaye'a, yemekɨ kepemɨtiyɨwe ketineukayuitɨa, meta waɨkawa kwikari keneutikwika, 'uxa'atɨniwarie pemuku'eriwanikɨ». 
Haika tewiyari heimana tamamata wiyari 'anuyeyayu, Yawé Tiru panukuketɨani, mɨkɨ tawarita puyutuani, tuminikɨ muyumayɨinɨa payuyeitɨani yunaime te'aitamete wahamatɨa. 
Peru ketipaɨmeme mɨtiyetua meta kepaɨmeme mana'i'iwani Yawé hetsɨa mieme tipatsietɨ pɨrayeikani, pɨkati'utɨni meta pɨkatixeɨriyaka xeikɨa. Tita mɨrana'iwarieka Yawé hetsiemieme memɨte'uximaya wahetsiemieme pɨrayeikani, memɨteyumikwanikɨ 'anayuhayewamekɨ meta 'ixuriki witsimɨ'anenekɨ memuyukemaritɨakakɨ. 
