Kwikari.
2.
Ne tuutu Tsarunitsie mayeweri mɨxuawe nekanihɨkɨtɨni, xewitɨ tuturi texuxuri mayeweritsie mieme. 
'Uka neminaki'erie, kepauka hipame 'ukarawetsixi watsata muyeika, tuturi texuxuri xuyatsata muwe hepaɨ katiniyuxexeiyani. 
'Uki neminaki'erie kepauka hipame 'ukitsi watsata muyeika, xikɨti 'ɨtsitsata mɨkawe hepaɨ katiniyuxexeiyani. Kaneninakeni hetɨana nemɨ'etɨpieka, witsikatinakakani takariyari. 
Kanenewitɨni kiita 'ixɨarari muwatiwewiwatsie, muwa yunaki'eriya 'inɨariyari kaniwarepitɨani. 
Kaxie takari patsaruyarikɨ keneneutatɨrɨkariya, manitsanakɨ keneneutahuxaitɨa, nekanimɨximeni naki'eriyakɨ. 
Mamaya 'utatana miemetsie nemu'u mɨniuka'uxipitɨanike, meta yutserieta miemekɨ kwimɨneniukwenike. 
Ne mɨpaɨ nepɨtixewawirie, 'ukarawetsixi Kerutsareme kiekatari, maxatsi 'ɨimarixi yeuta memu'uwakɨ, 'uka neminaki'erie xepɨkahehɨtɨaka xepɨkahei'uximatɨaka tsepa kepaukake yukɨmana manutanierixɨ. 
'Uki neminaki'erie hiwarieya. Neuxei, 'ena kanamieni, 'utsunarɨmetɨ hɨritetsie, 'anutitsukwakatɨ hɨri 'amɨnenetsie. 
'Uki neminaki'erie maxa hepaɨ katiniyuxexeiyani, maxa temaikɨ hepaɨ kani'aneni. Paratsɨ xekeneuxeiya, takiiwarie warita kaniutiweni, 'awienierenetɨ maxawariyarietɨkata, yɨkɨ'ɨwiyatɨ mayexaxawata. 
'Uki neminaki'erie mɨpaɨ kanetiniutahɨawe: «Kenanukukexi 'uka nemɨmatsinaki'erie, hikɨmɨ kenewaye'a, 'uka witsipemɨti'ɨimari. 
Neuxei, kananuyeyaniri xexerixa, hamatɨanata kaniutanɨni wiyeri. 
Yeuta 'ari tuturi kanitineikani, kwikari tukariyari kanaye'aniri. 'Ariri naitsarie kwiepa kani'eniɨriɨkɨni kukuruxi memeɨyɨyɨxawi wakwikari. 
'Ariri piní matɨari mieme takariyari kanixuaweni, 'Ari kaxie xututɨ witsikaniukɨ'ɨareni. Kenanukukexi, 'uka nemɨmatsinaki'erie, nehetsɨa kenaye'a, 'uka witsipemɨti'ɨimari». 
Nekukuru pemeutuxa, 'ai mukatataritsie pemuyu'awieta, meta hɨri 'amɨtiumariwetsie paitɨ, kenanieri nepɨmatsixeiya, keneutaniu nepumatsi'enieni, 'aniuki 'aixɨa kanimayaka meta witsipekatini'axexeiyani. 
Kauxaitsi xekeniwarutiwiya, mɨkɨ kauxaitsi tɨɨrixi takaxie memɨtsewixima, takaxie haraweriyari xuturiyari. 
'Uki neminaki'erie nehetsiemieme kanihɨkɨtɨni, neta hetsiena mieme, mɨkɨ yumuxatsima kaniwarutihɨweni tuturi texuxuritsata. 
Tau ka'akayuniwekaku 'akuxi meta 'etɨri ka'akumaweriwekaku 'akuxi, nehetsɨa kani'axeni, 'uki neminaki'erie. Maxa hepaɨ katiniunanautsani, maxa temaikɨ hepaɨ, hɨritsie paitɨ. 
