1 Tsamuheri.
11.
Merikɨtsɨ 'amunitsixi tiwa'aitɨwame Nakaxi Kawetsi kiekariyaritsie kaniye'ani Karaha kwieyaritsie, yukuyaxima waritana kaniwara'uitɨatɨyani. Mana kiekatari mɨpaɨ mekatenitahɨawe: —Tahamatɨa tɨratu keneuwewi, matsiparewiwamete tepakɨne. 
Nakaxi mɨpaɨ katiniwaruta'eiya 'amunitanaka: —Tɨratu nepɨwewieni xehamatɨa, xɨkatsɨ xeyuwaɨriyani nemɨxewatitɨkiriexɨani xehɨxite xetserie mieme. Mɨpaɨ netiyurieme 'ixaheritsixi yunaime nepɨwananaimani. 
Hikɨ 'ukirawetsixi Kawetsi kiekatari mɨpaɨ mekatenita'eiya: —'Atahuta tukari ketaneupitɨa temɨtewatanɨ'airiexɨanikɨ 'Ixaheri kwieyaritsie naitsarie, xɨkari xewitɨ kayɨweni mɨtatsitawikweitsitɨanikɨ, 'ahetsɨari tepɨtayetuani. 
Hikɨ kepauka memutanɨ'arie Kiweya memeta'axɨa, Tsahuri kiekariena mɨhɨkɨtɨkai, mɨpaɨ mekateniwarutaxatɨani kememɨte'utahɨawarie, 'ana yunaitɨ mekaniutitsuani. 
'Ana kwitɨ Tsahuri hɨritsie kanakaneni tuurutsixi yukwietsanamete wara'arietɨ, hikɨ mɨpaɨ katiniwaruta'iwawiya: «¿Kexetehanuyekɨ? ¿Titayari xete'utitsuana?» Hikɨ metenitaxatɨani Kawetsi kiekatari kememɨtewarutahɨawixɨ. 
Hikɨ kepauka Tsahuri mɨkɨ niuki mu'eni, Kakaɨyari 'iyarieya hetsiena kaninuani tɨrɨkaɨyetɨ. Ha'atɨ, 
yuhutame tuurutsixi kaniwarukwini kaniwarutixiteni 'etsipepeme, tupiritsixi naitsarie 'Ixaheri kwieyaritsie kaniwareutanɨ'axɨani wai me'utɨkɨme, mɨpaɨ 'ane niuki warupitɨaka: «Mɨpaɨ mekani'itɨariekuni yunaitɨ túurutsiximama kemɨ'ane Tsahuri meta Tsamuheri mɨkawaparewieni memɨyukwiyutsie». Hikɨ Yawé kaniwarupitɨani teɨteri memɨtimamanikɨ mɨkɨ niuki hepaɨtsita, 'ayumieme yunaitɨ teɨteri mekanayekɨne meyuxewitɨ meheuyukwiyuka. 
Tsahuri Wetseki kaniwarukuxeɨrieni muwati'inɨatakɨ, 'Ixaheri kwieyaritsie miemete haika tsienituyari miriyari mepɨyupaɨmekai, Kura kwieyaritsie miemete xeitewiyari heimana tamamata miriyari mepɨyupaɨmekai. 
Hikɨ mɨpaɨ katiniwarutahɨawe niuki memɨ'atɨa: «Xekenehu mɨpaɨ xeketeniwaretahɨawi Kawetsi Karaha kiekatari: “'Uxa'a tuka waɨkawa muxɨkanitsie xekanitawikweitsitɨariekuni”». Niuki memɨ'atɨa mekateniwaretaxatɨani mana kiekatari. Mɨkɨ mete'utamarieka mekaniyukatemamawieni waɨkawa. 
'Ayumieme 'amunitsixi mɨpaɨ mekateniwarutahɨawe: «'Uxa'ari xehetsɨa tepɨtayetuani, xemeri kexemɨtatsiyurieka kemɨtixenake». 
'Uxa'arieka ximeri kakahekɨariwekaku, Tsahuri niwarukuha'aritɨani kuyaxi me'ayehaikame. 'Amunitsixi mematiteitsie meniye'axɨani meniwarutakwini, mewakwitɨwetɨ tuka 'uxɨkakakuke mekateniutahayewa. Memutawikwei yuxexuitɨ mekaniyuta'unaxɨani, hipatɨri yunaitɨ mekaniukwi'iwa. 
Merikɨtsɨ Tsamuheri kiekatari mɨpaɨ katiniwarutahɨawe: —¿Kemɨ'ane mepɨhɨkɨ Tsahuri memɨkanaki'eriekai tati'aitɨwame mayanikɨ? Xekeniwarahapani temɨwakwinikɨ. 
Tsahuri mɨpaɨ kaniutayɨni: —Xewitɨ pɨkamierieni hikɨ. 'Ikɨ tukaritsie Yawé 'Ixaheri puxɨnaxɨ. 
Tsamuheri mɨpaɨ katiniwarutahɨawe teɨteri: —Hikɨmɨtɨka. Kirikari tepɨyehu, 'aixɨa temeiyurienikɨ Tsahuri ti'aitame mayanikɨ. 
Merikɨte yunaitɨ Kirikari mekanekɨne, mana yunaitɨ Yawé hɨxie Tsahuri ti'aitame mekanayeitɨani. Metatsiere mana, Yawé hɨxie 'aixɨa memɨteyuxeiyanikɨ mawariyari mekaniuwewieni, Tsahuri 'ixaheritsixi yunaitɨ temawierika mekaniuwewieni. 
