Nahumi.
1.
Kemɨtiyɨni niukiyari Niniwe hepaɨtsita mieme. 'Ikɨ xapa kanihɨkɨtɨni Nahumi 'Erikutsi kiekame kemɨtiunieritɨarie hepaɨtsita mɨtikuxata. 
Yawé Kakaɨyari mɨtiuyukakwerie kanihɨkɨtɨni meta mɨyɨkɨhɨpa. Yawé mɨyɨkɨhɨpa, Ti'aitame mayu'eriya. Yawé pɨtiwarakapitɨwa kemɨ'ane memeye'unie, mɨwaraye'unie wahepaɨtsita pɨkayuhaxɨapitɨarinɨa. 
Yawé yapauka muyeha'ani pɨkayɨwe, peru tɨrɨkariyaya pɨmariwe. Yawé tiwakwinitɨatɨ xeime tɨma pɨkahayewa. 'Eka meta wiyeri mɨtɨrɨkawitsata kaniumieni, hai tumuanari kanihɨkɨtɨni ketateya hetɨa mieme. 
Kepauka mɨkɨ mɨtita'aita haramara kaniukawaukeni, meta haa muhapane kaniukawaukeni. Watsani meta Kaximeru hɨriyaritsie 'ɨxa 'aixɨa mɨ'anene pɨtiwauke, meta kɨyexi 'emɨpapa Riwanu mieme kanitiyɨnareni. 
Kakaɨyari hɨxie hɨrite kaniutiyɨyɨakani, meta yemurite kanika'unikeni. Metatsiere hɨxiena kwie kaniutayuaneni, meta yunaitɨ hetsiena memɨte'u'uwa. 
¿Kemɨ'ane pɨyɨwe mɨtiunewieni haxɨaya hepaɨtsita? ¿Kemɨ'ane putawikweiwe haxɨaya mɨtiyukukuinetsie? Haxɨaya tai hepaɨ katiniyukukuineni, hɨxiena tetexi kanititarikeni. 
Yawé 'aixɨa katiniuka'iyarini, 'uximatɨarika muxuawenitsie mɨkɨ tiyu'awietame kanihɨkɨtɨni, meta kemɨ'ane hetsiena memɨtewiya wahetsie nunuwame kanihɨkɨtɨni. 
Peru Niniwe kanika'unamɨkɨ kaniwatihautsitɨamɨkɨ waɨkawa mekaneuyewekuni, tsepa makuyɨwitsie mɨwaraye'unie kaniwaranukuweiyamɨkɨ. 
¿Kemetekuxata Yawé hepaɨtsita? Mɨkɨ kememɨte'uxa katiniwamuririemɨkɨ. Xeimieme xeikɨa pɨtiwakwinitɨani. 
Tupiriya mɨwawaki hepaɨ mekanitixɨtsitɨariekuni, xuya mayuyewiya hepaɨ, meta tarɨwekarixi winu 'iiyarikɨ memanutikɨ hepaɨ. 
'Ekɨ, Niniwe, 'ahetsie pɨyetɨa Yawé hepaɨtsita 'axamɨtikuxata, 'axa'anemekɨ mɨ'ɨxatsita. 
Yawé mɨpaɨ kanaineni: «Tsepanetɨ 'atsiriyutsixi memɨmɨire metɨrɨkawitɨ, mekanikwi'iwakuni meta mekanikumaweriyariekuni. 'Ekɨta, Kura tsepa nemɨmatsi'uhiweritɨa, tawariri nepɨkamatsihiweritɨani. 
Yuku pemetɨkɨ nekanitamuramɨkɨ kepemɨrakuwie nekamanixɨnamɨkɨ». 
Peru 'ekɨ Niniwe, 'ahepaɨtsita, Yawé 'ipaɨ katiniu'aita: «Tawari 'anuiwarima mepɨkatixuawere memɨmatsiha'eriwani kepemɨtitewa, watukita paitɨ nekaniwatitaramɨkɨ kakaɨyarixi memɨxixiyatɨka meta memɨkwaxiyarietɨka. 'Ateukiya nenikuha'aritɨamɨkɨ, 'axapemɨtiuka'iyari pemɨhɨkɨkɨ». 
Neuxei. 'Ari hɨritetsie kanakamieni, niuki 'aixɨa manuyɨne matɨkɨ kememɨte'ayu'iwaxɨ titaxatake, kemɨ'ane mɨtatitaxatɨani kayuwatɨ temexeiyanikɨ. Kura, 'a'ixɨarari kenewewieneniri. Kepemutayɨ ketinaye'atɨwani. 'Axamemɨte'u'iyari tawari 'akwiepa mepɨkaheutahaxɨani, 'ari mekaniukwi'iwa yunaitɨ yemekɨ. 
